CELEX: 31990D0185
Language: el
Date: 1990-03-23 00:00:00
Title: 90/185/Ευρατόμ, ΕΟΚ: Απόφαση της Επιτροπής της 23ης Μαρτίου 1990 με την οποία επιτρέπεται στην Ελλάδα να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας (Το κείμενο στην ελληνική γλώσσα είναι το μόνο αυθεντικό)

Avis juridique important

|

31990D0185

90/185/Ευρατόμ, ΕΟΚ: Απόφαση της Επιτροπής της 23ης Μαρτίου 1990 με την οποία επιτρέπεται στην Ελλάδα να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας (Το κείμενο στην ελληνική γλώσσα είναι το μόνο αυθεντικό)  

Επίσημη Εφημερίδα αριθ. L 099 της 19/04/1990 σ. 0039 - 0040

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 23ης Μαρτίου 1990  με την οποία επιτρέπεται στην Ελλάδα να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας  (Το κείμενο στην ελληνική γλώσσα είναι το μόνο αυθεντικό)  (90/185/Ευρατόμ, ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τη συνθήκη για την ίδρυση της Ευρωπαϊκής Κοινότητας Ατομικής Ενέργειας,  τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13,  Εκτιμώντας:  ότι η εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 σχετικά με τους ιδίους πόρους που προέρχονται από το φόρο επί της προστιθέμενης αξίας για την εφαρμογή της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των κρατών μελών από τους ιδίους πόρους των Κοινοτήτων (2), έληξε στις 31 Δεκεμβρίου 1988 και ότι οι εγκρίσεις που χορηγήθηκαν κατ' εφαρμογή του άρθρου 13 πρέπει να αναθεωρηθούν από την 1η Ιανουαρίου 1989 κατ' εφαρμογή του άρθρου 13 του κανονισμού (ΕΟΚ, Ευρατόμ) αριθ. 1553/89·  ότι, κατ' εφαρμογή του άρθρου 28 παράγραφος 3 της έκτης οδηγίας 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών σχετικά με τους φόρους επί του κύκλου εργασιών - κοινό σύστημα φόρου προστιθέμενης αξίας: ενιαία φορολογική βάση (3), που στο εξής ονομάζεται «έκτη οδηγία», όπως τροποποιήθηκε τελευταία από την απόφαση 84/386/ΕΟΚ (4), τα κράτη μέλη μπορούν να συνεχίσουν να απαλλάσσουν ή να φορολογούν ορισμένες δραστηριότητες και ότι οι δραστηριότητες αυτές πρέπει να λαμβάνονται υπόψη κατά τον καθορισμό της βάσης των πόρων ΦΠΑ, και ότι για την εφαρμογή των διατάξεων του άρθου 28 παράγραφος 3 της έκτης οδηγίας, η παράγραφος 2β του τμήματος ΙΙ (φορολογικά) του παραρτήματος VIII της πράξης προσχώρησης της Ελληνικής Δημοκρατίας στις Ευρωπαϊκές Κοινότητες (5) εξουσιοδοτεί την Ελλάδα να απαλλάσσει ορισμένες δραστηριότητες που ορίζονται στο παράρτημα ΣΤ της έκτης οδηγίας·  ότι, δεδομένου ότι η Ελλάδα είναι σε θέση να προβεί σε υπολογισμό χρησιμοποιώντας κατά προσέγγιση εκτιμήσεις για τις κατηγορίες δραστηριοτήτων που απαριθμούνται στο παράρτημα ΣΤ της έκτης οδηγίας και ότι ένας ακριβής υπολογισμός της βάσης θα μπορούσε να προκαλέσει φόρτο διοικητικής εργασίας αδικαιολόγητο σε σχέση με τις επιπτώσεις των εν λόγω δραστηριοτήτων στη συνολική βάση των πόρων ΦΠΑ του συγκεκριμένου κράτους μέλους, πρέπει να της επιτραπεί να υπολογίζει τη βάση ΦΠΑ χρησιμοποιώντας κατά προσέγγιση εκτιμήσεις·  ότι η Συμβουλευτική Επιτροπή Ιδίων Πόρων ενέκρινε την έκθεση η οποία περιλαμβάνει τις γνώμες των μελών της σχετικά με την παρούσα απόφαση,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Για τον υπολογισμό της βάσης των ιδίων πόρων που προέρχονται από το φόρο προστιθέμενης αξίας, από την 1η Ιανουαρίου 1989 επιτρέπεται στην Ελλάδα να υπολογίζει, χρησιμοποιώντας κατά προσέγγιση εκτιμήσεις, τη βάση για τις ακόλουθες κατηγορίες δραστηριοτήτων οι οποίες παρατίθενται στο παράρτημα ΣΤ της έκτης οδηγίας:  1. Παροχές υπηρεσιών δικηγόρων και λοιπών ελεύθερων επαγγελματιών (παράρτημα ΣΤ πρώην σημείο 2).  2. Παροχή περίθαλψης προς ζώα από κτηνιάτρους (παράρτημα ΣΤ σημείο 9).  3. Παροχή ύδατος από οργανισμούς δημοσίου δικαίου (παράρτημα ΣΤ σημείο 12).  4. Παραδόσεις κτιρίων και γηπέδων που αναφέρονται στο άρθρο 4 παράγραφος 3 της έκτης οδηγίας (παράρτημα ΣΤ σημείο 16).  5. Παραδόσεις μετατροπές, διορθώσεις, συντήρηση, ναυλώσεις και μισθώσεις αεροσκαφών χρησιμοποιουμένων από κρατικούς οργανισμούς, καθώς και αντικειμένων ενσωματωμένων στα αεροσκάφη αυτά ή χρησιμευόντων για την εκμετάλλευσή τους (παράρτημα ΣΤ σημείο 23).  6. Παραδόσεις μετατροπές, διορθώσεις, συντήρηση, ναυλώσεις και μισθώσεις πολεμικών πλοίων (παράρτημα ΣΤ σημείο 25).  Άρθρο 2  Η παρούσα απόφαση απευθύνεται στην Ελληνική Δημοκρατία.  Βρυξέλλες, 23 Μαρτίου 1990.  Για την Επιτροπή  Peter SCHMIDHUBER  Μέλος της Επιτροπής  (1) ΕΕ αριθ. L 155 της 7. 6. 1989, σ. 9.  (2) ΕΕ αριθ. L 336 της 27. 12. 1977, σ. 8.  (3) ΕΕ αριθ. L 145 της 13. 6. 1977, σ. 1.  (4) ΕΕ αριθ. L 208 της 3. 9. 1984, σ. 58.  (5) ΕΕ αριθ. L 291 της 19. 11. 1979, σ. 164.